**Ինչու՞ է պետք պատվաստվել գրիպի դեմ**

* **Կարևոր է ստանալ գրիպի դեմ պատվաստում յուրաքանչյուր տարի, քանի որ գրիպի վիրուսներն անընդհատ փոփոխվում են, և, հետևաբար, գրիպի դեմ պատվաստանյութը յուրաքանչյուր սեզոն թարմացվում է՝ տվյալ սեզոնի ընթացքում շրջանառող վիրուսի տեսակին համապատասխան։ Պատշաճ պաշտպանություն ապահովելու համար անհրաժեշտ է յուրաքանչյուր տարի ստանալ պատվաստում։**
* **Գրիպի կանխարգելման լավագույն և արդյունավետ միջոցը գրիպի դեմ պատվաստումն է: Պատվաստումը գրիպի կանխարգելման ամենածախսարդյունավետ միջոցն է:**
* **Սեզոնային գրիպի դեմ հղի կնոջ պատվաստումը կանխարգելում է ինչպես մոր, այնպես էլ նորածնի հիվանդացությունը գրիպով կյանքի առաջին 6 ամիսների ընթացքում, գրիպի հակամարմինների տրանսպլացենտար փոխանցման ճանապարհով: Բացի դրանից հակամարմինները փոխանցվում են նաև կրծքով կերակրելու միջոցով:**

**Ովքե՞ր պետք է պատվաստվեն**

**Առաջնահերթ պատվաստման ենթակա են նպատակային խմբերի անձինք, որոնք վարակի ծանր ընթացքի բարձր ռիսկ են հանդիսանում. հղի կանայք, 6 ամսականից մինչև 5 տարեկան երեխաները, 65 և բարձր տարիքի մեծահասակները, քրոնիկ հիվանդություններով տառապող անձինք (շաքարային դիաբետով, սիրտ-անոթային համակարգի, երիկամների քրոնիկ հիվանդներ), բուժաշխատողները, փակ կազմակերպություններում գտնվող անձինք և սպասարկող անձնակազմը (զինծառայողներ, դպրոց ինտերնատներ, մանկատներ, ծերանոցներ, հոգեկան առողջության կենտրոններ)**

**Ովքե՞ր չեն կարող պատվաստվել**

**Սեզոնային գրիպի դեմ պատվաստանյութը չպետք է ներմուծվի, եթե պատվաստվողի մոտ առկա է.**

* **Ծանր ալերգիկ ռեակցիա (գերզգայուն) տվյալ պատվաստանյութի ակտիվ նյութի կամ պատվաստանյութի բաղադրիչներից որևէ մեկի, շատ քիչ քանակությամբ պարունակվող բաղադրիչների, օրինակ ձվի (օվալբումին կամ հավի պրոտեին), նեոմիցինի, ֆորմալդեհիդի կամ օկտոքսինոլ-9-ի նկատմամբ:**
* **Միջին կամ բարձր ջերմությամբ (≥390C) ուղեկցվող կամ սուր հիվանդություն: Այս դեպքում պատվաստումը պետք է հետաձգվի մինչև առողջացումը:**

**Որո՞նք են գրիպի դեմ պատվաստանյութի կողմնակի ազդեցությունները**

**Գրիպի դեմ պատվաստումն անվտանգ է, բայց երբեմն, պատվաստումից հետո 1-2 օր ներարկման հատվածում կարող են նկատվել թեթև ցավ, քոր, կարմրություն։**